**ՀԱՎԱՏԱՐԻՄ ԿՆԻԿԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Ըլըմ ա, լըլըմ, մի թաքավոր ա ըլըմ։ Օրից մի օր դա շորերը փոխըմ ա, իրա քաղքըմը ծպտված ման ա գալի։ Մի քշեր էլ տենըմ ա քաղքի ղրաղին մի լիս։

Գնըմ ա, ինչ տենա, տան մեջ մի մարդ ու կնիկ, տունը դափ-դատարկ։ Մարդն ա նստըմ տաբուրետկին՝ կնիկն ա գլուխը դնըմ մարդու ծնգներին քնըմ, կնիկն նստըմ՝ մարդն ա գլուխը դնըմ կնգա ծնգներին քնըմ։

Թաքավորը էդ կնգանը մարդու քնած վախտը հարցնըմ ա․— Ի՞նչ ունես ըստի։

Կնիկն ասըմ ա.— Բա ի՞նչ անեմ, ընգել եմ՝ քաշըմ եմ։

— Թաքավորի կնիկ կդառնաս, — ասըմ ա թաքավորն ու գնըմ։

Կնիկը քշերը մարդին սպանըմ ա, ռավոդը գնըմ ա թաքավորի կուշտը, թե սհենց ու սհենց, հմի էլ ուզըմ եմ թաքուհի դառնամ, չունքի թաքավորի սիրտը թհենց ա ուզըմ։

Թաքավորը զայրանըմ ա, դրան սպանիլ ա տալի ու հրամայըմ, որ ինչքան կնիկ կա սպանեն, մի տմազլըղ չթողան։ Շուք ու շիվանն ընգնըմ ա քաղաքը։

Թաքավորի ջահել նազիրր գնըմ ա իրանց տունը, հորը պատմըմ, թե թաքավորը սհենց հրաման տվուց։ Դրա հերն էլ մի վախտ թաքավորի հոր նազիրն ա էլած ըլըմ։

Տղին ասըմ ա թե․— Հրամայի թող ինչքան կնիկ կա, տապ անեն, տանիցր դուս չգան։

Շատ ա անց կենըմ, քիչ, թաքավորն սկսըմ ա մտածիլը, հենց իմանըմ ա իրա երգրըմը է՛լ կնիկ չկա։

Մի օր էլ թաքավորի նազիրն ասըմ ա, թե․— Հերս ուզըմ ա հետդ խոսա։

Թաքավորը շատ ա ուրախանըմ, որ իրա հոր նազիրը, որ մի ան­գին մարդ ա, կգա հետը կխոսա, սիրտը մի քիչ կհովանա։

Ասըմ ա․— Ասեք, թող գա։

Նազրի հերը գալիս ա, դեսից-դենից խոսըմ են, ըժում թաքա­վորի հոր նազիրը մի պատմութին ա անըմ․

— Մի քշեր տունը քնած ի, մին էլ մի ձեն ընգավ անգաճս, «Փահլեվան, հե՜յ, դուս արի»։ Ուզըմ ի կիստ տկլոր դուս գամ, կնիկըս ասավ․— Այ մարդ, զենքերդ վեկալ։

Հլեդ էկա քնեցի։ Մը քիչ եդը մին էլ լսեցի․ «Փահլեվան, դուս արի»։

Ճարս ինչ, գուրզս վեկալա, զենքերս կապեցի, դուս էկա։ Տենամ մի ղարիբ մարդ ձիուն նստած։ Դա թե՝ «իմ եդնա արի»։

Գնըմ եմ ու կասկածըմ, որ էդ ղարիբ մարդը օրանա չոլըմը կա­րող ա ինձ սպանի էլ։

Ճամփի կիսին գուրզս շպրտեցի, որ դրան սըպանեմ։ Դա բռնեց, եդ շպրտեց՝ թե հանաք մի անի։ Մըքիչ գնալուց եդը գուրզս հլեդ շպրտեցի, դա բռնեց ու ջգրվեց՝ թե հանաք մի անի։

Շատ գնացինք, քիչ, մութ քշեր էր, ինչ տի հսկանեի, հասանք մի մենձ քարափի։ Դա ասավ.— Ըստի քառասուն դևեր են ապրըմ, նրանցից ինատ ունեմ հանելու, քարափին սեպեր խփի, բրցանամ, գնամ ինատս հանեմ ու գամ։

Կարացի ոչ սեպերը լիքը խուրջինը իրա ձիու վրիցը վեր բերեմ։ Ինքը վեր բերուց, սեպերը ձեռով քարափին խփելեն բցրացավ, ինձ էլ պատվիրեց․— Ես կգնամ, թե մենակ ծուխ բցրանա՝ ես չկամ, ձին՝ քեզ, իսկ եթե ծուխ բցրանա, հետն էլ քարափիցն արին գա՝ ես կամ, ճամփա կպահես։

Մըքիչ եդը ինչ տենամ, մի ծուխ ա բցրացել, մի ծուխ, որ սար ու ձոր լքցրել, հետն էլ արինը ֆշշալեն, սելավի պես քարափիցը թափվըմ ա։ Զարմանքից քար կտրեցի։ Մին էլ տենամ էդ ղարիբ մարթը էկավ, թե Քառասուն դևերին սըպանեցի, սիրտս հովացավ, գնանք։

Գնացինք, գնացինք, հասանք մի գերեզմանաքարի, վրեն էրկու հոգու անըմ։ Դա քարը բմբլի պես բցրացրուց, թուրը տվուց ինձ, դոշը բաց արավ, թե․— Ախպերացու, ինձ սպանի։

Աչքերիս հվատացի ոչ, տեր աստվա՜ծ, էս ինչ բան ա, իսկական կնիկ։

Ասավ․— Բա չես ասիլ, էդ քառասուն դևերը իմ մարթին սըպանեցին, էս քարի տակը թաղեցի ու երթվեցի՝ մարթիս ինատը հանեմ ու ինքս էլ գնամ նրա կուշտը։

Էդ ասիլը տեհա, մին էլ բիրդան իրա թուրը կոթի կռնիցը տընգեց գեդնին ու դոշի վրա ընգավ վրին, մեռավ։ Մեռավ, դրան իրա մարթի կողքին թաղեցի, քարը հլեդ տեղը դրի:

Թաքավորի հոր նազիրն էս պատմութինը անըմ ա ու ասըմ․— Բա՜, թաքավորն ապրած կենա, սհենց կնիկ էլ ա ըլըմ։

Թաքավորը ֆոքոց ա քաշըմ ու ասըմ.— Ի՞նչ օգուտ, ինչքան կնիկ կար, սըպանեցինք։

— Չէ՛, թաքավորն ապրած կենա, հեչ մի կնիկ էլ սըպանված չի,— ասըմ ա նազրի հերն ու պատմըմ, թե գործը ոնց ա էլել։

Թաքավորը շատ ա ուրախանըմ։

Երգնքիցը իրեք խնձոր վեր ընգնի։ Մինը՝ ասողին, մինը՝ լսողին, մինն էլ հավատարիմ կնգանը։